送李嘉甫朝散還臺
作者：郭祥正
朝代：宋

paragraphs: 春風連作惡，吹雪深尺五。
元宵無燈火，閉關與誰語。
忽聞營從過，傾蓋挹眉宇。
相親如故人，坐久加循撫。
蓬茅只數間，餘無一丘土。
半俸足以飽，未嘗詣州府。
白雲寓遠目，清溪照靈腑。
趨閒已忘憂，浩歌唯汲古。
明公志方壯，富貴何可取。
高才孰能當，如羆亦如虎。
致君爲唐虞，澤民作霖雨。
功名垂乾坤，兒孫列簪組。
於予一何遼，而能强相與。
聊書送行章，欲以明出處。